**KAIŠIADORIŲ RAJONO SAVIVALDYBĖS 2020 METŲ ŠVIETIMO PAŽANGOS ATASKAITA**

Šioje ataskaitoje pateikiami apibendrinti Kaišiadorių rajono savivaldybės švietimo veiklos rezultatai ir jų kaita. Švietimo pažanga analizuojama tikslo, jo įgyvendinimui numatytų uždavinių ir jų pamatavimui detalizuotų produktų kriterijų požiūriu.

2020 m. iškeltas tikslas ,,Užtikrinti gyventojams kokybiškas ir prieinamas švietimo ir sporto paslaugas“ ir šie uždaviniai:

* užtikrinti privalomo formaliojo švietimo programų prieinamumą ir jų įgyvendinimo kokybę;
* užtikrinti neformaliojo švietimo ir sporto programų įvairovę ir jų įgyvendinimo kokybę.

**Pirmo uždavinio įgyvendinimo pamatavimui numatyti šie produkto kriterijai:**

* sukurtos ir atnaujintos mokymo patalpos. Planuota reikšmė – 2;
* vidurinį išsilavinimą įgijusių mokinių proc. nuo bendro dvyliktoje klasėje besimokančių mokinių skaičiaus. Planuota reikšmė – 80%;
* pagrindinį išsilavinimą įgijusių mokinių proc. nuo bendro dešimtoje klasėje besimokančių mokinių skaičiaus. Planuota reikšmė – 89 %;
* ketvirtos klasės mokinių, pasiekusių aukštesnįjį ir pagrindinį pasiekimų lygį, proc. Planuota reikšmė – 80 %;
* ikimokyklinio ugdymo įstaigas pageidaujančių lankyti vaikų poreikio tenkinimas proc. Planuota reikšmė – 98 %.

**Antro uždavinio įgyvendinimo pamatavimui numatyti šie produkto kriterijai:**

* programose, renginiuose dalyvavusių dalyvių / ugdytinių skaičius:
* Kaišiadorių švietimo ir sporto paslaugų centro Neformaliojo švietimo skyriuje. Planuota reikšmė 7000;
* Kaišiadorių švietimo ir sporto paslaugų centro Sportinio ugdymo skyriuje. Planuota reikšmė 610;
* Kaišiadorių meno mokykloje. Planuota reikšmė 420;
* Vaikų mokymo plaukti bendrojo ugdymo mokyklose programai skiriamų kontaktinių valandų skaičius per savaitę / mokinių, skaičius. Planuota reikšmė 30/380;
* įgyvendintų neformaliojo suaugusiųjų švietimo programų / dalyvių skaičius. Planuota reikšmė 5 / 300;
* įgyvendintų neformaliojo vaikų švietimo programų / dalyvių skaičius. Planuota reikšmė 30 / 130;
* mokinių, dalyvavusių rajoniniuose dalykinių olimpiadų, konkursų ir kitų renginių etapuose, skaičius. Planuota reikšmė 1500.

**PIRMOJO UŽDAVINIO RODIKLIŲ PASIEKTOS REIKŠMĖS IR ĮGYVENDINTOS VEIKLOS**

1. Pirmo uždavinio įgyvendinimo rodiklis ,,Sukurtos ir atnaujintos mokymo patalpos“ įgyvendintas, nes 2020 m. buvo įsteigta ikimokyklinio ugdymo lopšelio grupė (1–2 metų vaikams) Kaišiadorių r. Gudienos mokyklos-darželio ,,Rugelis“ Stasiūnų skyriuje ir renovuotas Vaclovo Giržado progimnazijos korpusas: įrengta biblioteka, skaityklos, technologijų ir kiti kabinetai.
2. Pirmo uždavinio įgyvendinimo rodiklio ,,Ikimokyklinio ugdymo įstaigas pageidaujančių lankyti vaikų poreikio tenkinimas %“ planuota reikšmė – 98 %, o faktinė – 98,8 %.

Kaišiadorių rajono savivaldybės švietimo įstaigose 2020–2021 mokslo metais veikia 49 ikimokyklinio ugdymo grupės, kuriose 2020 m. pagal ikimokyklinio ugdymo programas buvo ugdoma 820 ugdytinių; veikia 16 priešmokyklinio ugdymo grupių (iš jų – 2 jungtinės), jose buvo ugdomi 227 ugdytiniai. Per 2020 metus buvo pateikti 672 prašymai dėl vaikų priėmimo (ir išbraukimo) į Kaišiadorių rajono švietimo įstaigų ikimokyklinio ir priešmokyklinio ugdymo grupes, iš jų 260 prašymų lopšelius-darželius pradėti lankyti nuo 2020 m. rugsėjo 1 d. Vykdant centralizuotą vaikų priėmimą į Kaišiadorių rajono savivaldybės švietimo įstaigų ikimokyklinio ugdymo grupes, nuo 2020 m. rugsėjo 1 d. buvo priimti 245 vaikai. 12 prašymų, suderinus su tėvais, buvo atidėta 2021 metams, su 3 vaikų tėvais susisiekti nepavyko. Į ikimokyklinio ugdymo grupes dėl vietų trūkumo nepriimti 3 vaikai: po 1 į Rumšiškių lopšelį-darželį, Gudienos mokyklą-darželį „Rugelis“ ir Žiežmarių mokyklą-darželį „Vaikystės dvaras“.

2021 m. sausio 1 d. ugdymo įstaigose buvo laisvų vietų: 6 – V. Giržado progimnazijos Antakalnio skyriuje; 4 (2016, 2017, 2018 m. gim. vaikams) – Kaišiadorių lopšelyje-darželyje „Spindulys“, 5 (2018–2019 m., 2015–2018 m. gim. vaikams) – Žaslių pagrindinės mokyklos Žaslių ikimokyklinio ugdymo skyriuje; 3 (2015–2017 m. ir 2018 m. gim. vaikams) – Gudienos mokyklos-darželio „Rugelis“ Stasiūnų skyriuje; 5 (2014–2017 m. gim. vaikams) – Palomenės pagrindinėje mokykloje; 5 (2016–2017 m., 2018–2019 m. gim. vaikams) – Pravieniškių lopšelyje-darželyje „Ąžuoliukas“; 9 (2017 m. ir 2015 m. gim. vaikams) – Kaišiadorių lopšelyje-darželyje „Žvaigždutė“; 3 (2018–2019 m. gim. vaikams) – Rumšiškių lopšelyje-darželyje; 1 (2016–2018 m. gim. vaikams) – Rumšiškių A. Baranausko gimnazijos Dovainonių skyriuje; 5 (2015–2016 ir 2017–2018 m. gim. vaikams) – Kruonio gimnazijos daugiafunkciniame skyriuje.

Ikimokyklinio ir priešmokyklinio amžiaus vaikų kaita:

1. Pirmo uždavinio įgyvendinimo rodiklio ,,Ketvirtos klasės mokinių, pasiekusių aukštesnįjį ir pagrindinį pasiekimų lygį, %“ planuota reikšmė – 80 %, tačiau dėl COVID-19 pandemijos Nacionalinis mokinių pasiekimų patikrinimas nebuvo vykdomas.

4. Pirmo uždavinio įgyvendinimo rodiklio ,,Pagrindinį išsilavinimą įgijusių mokinių %“ nuo bendro dešimtoje klasėje besimokančiųjų mokinių skaičiaus“ planuota reikšmė (89 %) viršyta, nes 96,7 % mokinių nuo bendro dešimtoje klasėje besimokančiųjų skaičiaus įgijo pagrindinį išsilavinimą. Lyginant trejų metų duomenis, stebimas mokinių, įgijusių pagrindinį išsilavinimą, dalies procentinis didėjimas. 2020 m. dėl COVID-19 pandemijos pagrindinio ugdymo pasiekimų patikrinimas nebuvo vykdomas.

5. Pirmo uždavinio įgyvendinimo rodiklio ,,Vidurinį išsilavinimą įgijusių mokinių % nuo bendro dvyliktoje klasėje besimokančiųjų mokinių skaičiaus“ planuota reikšmė (80 %) nepasiekta, nes vidurinį išsilavinimą įgijo 72,8 % mokinių. Išlieka žema vidurinio ugdymo išsilavinimo įgijimo procentinė dalis, nes vidurinio ugdymo išsilavinimui įgyti įtakos turi Suaugusiųjų mokyklos mokiniai. Vien 2019–2020 m. m. pabaigoje 61 mokinys iš 65 gavo mokymosi pasiekimo pažymėjimus, t. y. beveik visi mokiniai, neįgiję vidurinio išsilavinimo, yra Suaugusiųjų mokyklos Pravieniškių skyriaus mokiniai.

2020 m. Valstybinių brandos egzaminų geriausią įvertinimą (100 balų) gavo 7 mokiniai:

1 – Kaišiadorių r. Rumšiškių Antano Baranausko gimnazijoje (anglų k.);

3 – Kaišiadorių Algirdo Brazausko gimnazijoje (anglų k.);

2 – Kaišiadorių r. Žiežmarių gimnazijoje (informacinės technologijos);

1 – Kaišiadorių r. Kruonio gimnazijoje (anglų k.).

Analizuojant trejų metų valstybinių brandos egzaminų vidurkius, stebimas jų prastėjimas, – paskutiniųjų metų visų dalykų vidurkiai yra žemesni už šalies, išskyrus informacinių technologijų.

2018–2020 m. Kaišiadorių rajono savivaldybės mokyklų ir šalies mokyklų valstybinių brandos egzaminų įvertinimo vidurkių palyginimas:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   | Lietuvių k. irliteratūra | Matematika | Anglų k. | Biologija | Chemija | Fizika | Istorija | Geografija | Informacinės technologijos |
| Kaišiadorių r. sav. mokyklų vidurkis 2020 m. | 39,7 | 25,5 | 65,2 | 45,7 | 31,2 | 40,7 | 49,7 | 47,7 | 49,1 |
| Šalies mokyklų vidurkis 2020 m. | 44,4 | 26,6 | 71,0 | 55,1 | 52,3 | 46,5 | 54,2 | 48,1 | 46,7 |
| Kaišiadorių r. sav. mokyklų vidurkis 2019 m. | 52,0 | 37,3 | 64,1 | 53,5 | 62,8 | 45,9 | 50,3 | 50,5 | 71,2 |
| Šalies mokyklų vidurkis 2019 m. | 46,1 | 34,9 | 65,9 | 51,6 | 57,1 | 48,1 | 47,8 | 43,7 | 54,7 |
| Kaišiadorių r. sav. mokyklų vidurkis 2018 m.  | 48,8 | 30,8 | 59,9 | 58,6 | 52,0 | 43,1 | 41,5 | 46 | 58,3 |
| Šalies mokyklų vidurkis 2018 m. | 46,2 | 34,8 | 67,8 | 57,6 | 57,4 | 43,0 | 45,1 | 41,5 | 58,7 |

.

2020 m. toliau tęsiamos veiklos ,,Lyderių laikas 3“ Kaišiadorių rajono savivaldybės pokyčio projekto ,,Įsivertinimas, ugdantis vaikų atsakomybę ir savarankiškumą“ tvarumui užtikrinti:

 Pertvarkius metodinę veiklą savivaldybėje, jau antrus metus veikia Kaišiadorių rajono savivaldybės švietimo pokyčių inicijavimo grupė (ŠPIG), kurią sudaro 24 švietimo įstaigų direktorių pavaduotojai ugdymui arba deleguotas mokytojas, arba įstaigos direktorius, nesant pavaduotojo pareigybės. Grupės paskirtis – inicijuoti švietimo pokyčius, padėti įgyvendinti švietimo politiką savivaldybėje, vadovauti mokytojų gerosios patirties sklaidai, spręsti mokyklose kylančias ugdymo organizavimo problemas, siekiant gerinti vaikų / mokinių ugdymosi pasiekimus. Per metus vyko 3 grupės susirinkimai, įgyvendintos 2 ilgalaikės kvalifikacijos tobulinimo programos: „Reflektyvaus mokymo(si) principų įgyvendinimas klasėje“ bei „Pozityvi komunikacija apie vaiko ugdymą(si)“, kuriose dalyvavo 42 mokytojai. Šios veiklos padeda siekti ilgalaikių švietimo pokyčių, naudojant *Reflectus* įsivertinimo įrankį bei metodiką, ugdant mokinio atsakomybę ir savarankiškumą, siekiant kiekvieno mokinio pažangos, nes trijų mokyklų bendruomenės toliau diegia išbandytą programą ugdymo procese, dalyvaudamos projekte ,,Kokybės krepšelis“. Grupė sprendė mokyklose kylančias aktualias nuotolinio ugdymo organizavimo problemas: parengtos nuotolinio mokymosi rekomendacijos, geroji mokyklų pedagogų patirtis apibendrinta vykdant ilgalaikę 10 modulių KTP „IKT taikymas įvairių dalykų pamokose“, skelbiant 10 lektorių (mokytojų praktikų) metodinę medžiagą elektroniniame Kaišiadorių rajono savivaldybės pedagogų edukacinės patirties banke (toliau – EPB) įstaigos interneto svetainėje. Iš viso EPB papildytas 33 metodiniais darbais, kuriuose savo patirtimi dalijasi 35 pedagogai.

 Atliktas Socialinio-emocinio ugdymo tyrimas Kaišiadorių rajono švietimo įstaigose (tyrimo vykdytojas – UAB „Eurointegracijos projektai“), pateiktos išvados, siūlymai, kaip tobulinti šią sritį. Tolesni darbai bus vykdomi 2021 m. Visiems švietimo įstaigų vadovams suformuluotos metinės veiklos užduotys, siekiant užtikrinti kokybišką mokinių socialinį emocinį ugdymą.

Siekiant užtikrinti nuotolinį mokinių mokymąsi 2020–2021 mokslo metais Savivaldybė nupirko mokykloms nuotolinio mokymosi platformą EDUKA, kuria naudojasi 134 mokytojai ir 1882 mokiniai, taip pat nupirkta 210 interneto kortelių tiems mokiniams, kurie namuose neturi internetinio ryšio.

Siekdamos užtikrinti švietimo paslaugų kokybę, 2020 m. savivaldybės mokyklos dalyvavo šiuose projektuose:

1. Kaišiadorių r. Rumšiškių Antano Baranausko gimnazija dalyvavo Nacionalinės švietimo agentūros projekte **„**Mokinių gebėjimų atskleidimo ir jų ugdymo sistemos plėtra“ (Nr. 09.2.2-ESFA-V-707-04-0001), kuriuo siekiama kurti ir plėtoti mokinių gebėjimų atpažinimą ir jų vystymą įgalinant mokytojus ir psichologus pažinti mokinio gebėjimus ir parinkti jiems tinkamiausią ugdymą. Gimnazija dalyvavo šio projekto veiksmo tyrime, kurio metu išbandė 2017–2019 metais sukurtą didelį mokymosi potencialą turinčių mokinių atrankos sistemą ir jiems skirtus lietuvių kalbos, matematikos ir gamtos mokslų modulius. Gimnazija praėjusiais mokslo metais įgyvendino projektą „Renkuosi mokyti – mokyklų kaitai“, kurio tikslas – sutelkti projekte dalyvaujančias mokyklas bendram darbui, kad kiekvienas mokinys patirtų mokymosi sėkmę ir būtų savo mokyklos bei šalies kūrėjas. Buvo įgyvendinama inovatyvi profesinio tobulinimosi bei konsultavimo programa mokytojams, vadovams bei visai bendruomenei, atliekamas kompleksiškas pažangos tyrimas, kuris padėjo mokyklai įgyvendinti pokyčio projektą, sparčiau judėti visuotinio įtraukiojo ugdymo link ir skleisti savo praktiką kitoms mokykloms.
2. Kruonio gimnazija dalyvavo ESFA finansuojamame projekte ,,Matematinis mąstymas gyvenimo kokybės projektavimui“. Projekto tikslas – pagerinti dešimtos klasės mokinių matematikos pasiekimus, diegiant inovatyvų paramos mokiniui modelį, orientuotą į matematiniu mąstymu grįstą gyvenimo kokybės projektavimą. Kruonio gimnazija yra Erasmus+ KA229 projekto „Išminties galia“ koordinatoriai. Šiuo projektu siekiama sukurti bei patobulinti mokymosi strategijas bei formas, kurios leistų mokymąsi padaryti patrauklesnį, labiau motyvuojantį bei naujomis veiklomis praturtinti popamokinę veiklą.
3. Kaišiadorių r. Žiežmarių mokykla-darželis ,,Vaikystės dvaras“, Kaišiadorių r. Gudienos mokykla-darželis „Rugelis“, lopšelis-darželis ,,Spindulys“, Pravieniškių lopšelis-darželis ,,Ąžuoliukas“ dalyvavo ESFA finansuojame projekte „Virtualios ikimokyklinio ugdymo aplinkos formavimo pilotinis modelis“. Šio projekto metu bus sukurtas inovatyvus ikimokyklinio ugdymo aplinkos formavimo modelis, kuris padės pagerinti ikimokyklinio ugdymo kokybę. Šis modelis paremtas STEAM filosofija.
4. Kaišiadorių šventosios Faustinos mokykloje vykdytas tarptautinis projektas „Tobulos organizacijos, teikiančios mokymo ir socialinės integracijos paslaugas specialiųjų poreikių vaikams ir jaunuoliams, pilotinis modelis”. Jį vykdant buvo organizuoti mokinių, mokytojų vizitai mokyklose, dalintasi gerąja patirtimi  Kaišiadoryse bei Kuldygoje, vyko mokymai mokytojams ir mokinių tėvams. Suremontuota dalis mokyklos patalpų „Pojūčių klinika”. Baigtas vykdyti VVG projektas „Padėk Kaišiadorių miesto socialinėje atskirtyje esančiam jaunimui!”. Socialinę atskirtį išgyvenantis miesto jaunimas turėjo galimybę dalyvauti stovyklose, miesto mugėse ir kitose sociokultūrinėse projekto veiklose. Vykdytas ES finansuojamas projektas „Paslaugų šeimai plėtojimas Kaišiadorių rajone” ir pradėtos teikti naujos socialinės paslaugos – asmeninio asistento paslaugos asmens namuose. Pradėjus asmeninio asistento paslaugų teikimą asmens namuose, buvo užtikrinta, kad buvę mokyklos mokiniai ir toliau gautų būtinas socialines paslaugas. Kartu su  Neįgaliųjų reikalų departamento prie Socialinės apsaugos ir darbo ministerijos pradėtas vykdyti projektas „Nuo globos link galimybių: bendruomeninių paslaugų plėtra”. Mokykloje įrengtos Socialinės dirbtuvės neįgaliųjų įdarbinimui  (siuvykla sėdmaišių siuvimui) ir pradėta vykdyti reabilitacinė soacialinių įgūdžių programa savivaldybės neįgaliems asmenims ir mokyklos mokiniams.
5. Kaišiadorių r. Žiežmarių mokykla-darželis ,,Vaikystės dvaras“ dalyvavo ES struktūrinių fondų projekte, finansuojamame pagal 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.1-ESFA-V-726 priemonę „Ugdymo turinio tobulinimas ir naujų mokymo organizavimo formų kūrimas ir diegimas“. Projekto tikslas – sudaryti galimybes saugiai naudotis elektroninėmis paslaugomis bei elektroniniu (skaitmeniniu) ugdymo turiniu švietimo institucijose.
6. Kaišiadorių r. Žiežmarių gimnazijoje, Palomenės ir Žaslių pagrindinėse mokyklose pradėtas vykdyti projektas „Kokybės krepšelis“. Šio projekto tikslas – pagerinti mokinių pasiekimus ir pažangą, ugdymo procese vadovaujantis sąveikos ir mokymo(si) paradigma, bei kurti įsivertinimo kultūrą.
7. Kaišiadorių r. Rumšiškių lopšelis-darželis dalyvauja ilgalaikiuose projektuose (tęsis iki 2024-12-31) „Futboliukas“ ir „Pažeidžiamų visuomenės grupių sveikatos stiprinimas per sportines ir švietėjiškas veiklas“.

**ANTROJO UŽDAVINIO RODIKLIŲ PASIEKTOS REIKŠMĖS IR ĮGYVENDINTOS VEIKLOS**

1. Antro uždavinio įgyvendinimo rodiklis ,,Programose, renginiuose dalyvavusių dalyvių / ugdytinių skaičius: Kaišiadorių švietimo ir sporto paslaugų centro Neformaliojo švietimo skyriuje“ nevykdytas, nes planuota reikšmė buvo 7000 dalyvių, tačiau pasiekta 4857. Tai iš dalies lėmė COVID-19 pandemija, nes dauguma renginių nebuvo organizuojami ir tik dalis buvo vykdoma nuotoliniu būdu.
2. Antro uždavinio įgyvendinimo rodiklio ,,Kaišiadorių švietimo ir sporto paslaugų centre“ planuotas ugdytinių skaičius – 610, o faktinė reikšmė – 510, ,,Kaišiadorių meno mokyklos“ planuota reikšmė – 420, o pasiekta 411. Neformaliojo vaikų švietimo įstaigos tenkina mokinių poreikį.
3. Vaikų mokymo plaukti bendrojo ugdymo mokyklose programos įgyvendinimui buvo planuota skirti 30 kontaktinių valandų per savaitę ir išmokyti plaukti 380 2–4 klasių mokinių. Faktiškai panaudotos 30 val. ir 280 mokinių įgijo pirminius plaukimo pradmenis.
4. Vykdytas neformalusis suaugusiųjų švietimas pagal Kaišiadorių rajono savivaldybės tarybos 2018 m. gruodžio 20 d. sprendimu Nr. V17-326 ,,Dėl Kaišiadorių rajono savivaldybės neformaliojo suaugusiųjų švietimo ir tęstinio mokymosi 2019–2021 metų veiksmų plano ir jo įgyvendinimo koordinatoriaus patvirtinimo“ patvirtintą veiksmų planą, kuriam įgyvendinti buvo skirta 5800 eurų. Siekiant suvaldyti COVID-19 pandemijos padarinius, 2000 Eur buvo pervesti į Administracijos direktoriaus rezervą, todėl nebuvo organizuojamas Neformaliojo suaugusiųjų švietimo konkursas.
5. Įgyvendintos 2 ilgalaikės programos, kurioms buvo skirta 3700 Eur iš savivaldybės biudžeto. Trečiojo amžiaus universiteto studijų programai įgyvendinti skirta 1000 Eur, joje dalyvavo 206 klausytojai.
6. Kaišiadorių rajono savivaldybės pedagoginių darbuotojų profesinių kompetencijų tobulinimo programa ,,Įsivertinimas, ugdantis vaikų atsakomybę ir savarankiškumą“ įgyvendinta, vykdant du modulius:
* Reflektyvaus mokymo(si) principų įgyvendinimas klasėje;
* Pozityvi komunikacija apie vaiko ugdymą(si).

Programos moduliams įgyvendinti skirta 2700 Eur, dalyvavo 42 mokytojai. Pasiekta reikšmė – 2/248.

1. Kaišiadorių rajono savivaldybė dalyvauja Europos Sąjungos finansuojamame projekte ,,Neformaliojo vaikų švietimo paslaugų plėtra“ pagal 2014–2020 m. Europos Sąjungos fondų investicijų veiksmų programos 9 prioritetą ,,Visuomenės švietimas ir žmogiškųjų išteklių potencialo didinimas“. Savivaldybė yra viena iš projekto partnerių. 2020 metams savivaldybei mokinių ugdymui pagal neformaliojo vaikų švietimo programas skirta 120926 eurai. Lėšos naudojamos mokytojų darbo užmokesčiui ir socialinio draudimo įmokoms bei ugdymo priemonėms ir kitoms išlaidoms, tiesiogiai susijusioms su neformaliojo vaikų švietimo programos vykdymu. Lėšos paskirstytos 30-iai teikėjų – laisviesiems mokytojams ir organizacijoms. Iš viso buvo vykdomos 35 programos. 2020 m. projekte dalyvavo 38,8 % (5,6 % daugiau negu 2019 m.) Kaišiadorių rajono savivaldybės mokinių – 1166 savivaldybės mokiniai. Neformaliojo vaikų švietimo programos buvo vykdomos 8 mėnesius, maksimalus grupės dydis – 20 mokinių, maksimalus vienos programos mokinių skaičius – 60.

 Paskelbus Lietuvoje karantiną, neformaliojo švietimo veikla nenutrūko: pirmojo karantino metu nuotoliniu būdu buvo įgyvendinamos 32 programos, neformaliojo švietimo veiklomis buvo užimti 900 vaikų. Antrojo karantino metu nuotoliniu būdu buvo vykdomos 32 programos, kuriose dalyvavo 992 vaikai.

1. Vaikų vasaros stovyklų ir kitų neformaliojo vaikų švietimo veiklų projektų konkursui Lietuvos Respublikos Vyriausybė skyrė 77600 eurų. Konkursui buvo pateiktos ir finansuotos 33 švietimo ir kultūros įstaigų, nevyriausybinių organizacijų, laisvųjų mokytojų, privačių asmenų paraiškos. Kaišiadorių rajone birželio–rugpjūčio mėnesiais įvyko 23 dieninės, stacionarios (sportinės, turistinės, pažintinės, poilsinės) vaikų vasaros stovyklos, jose dalyvavo 700 vaikų, dar apie 500 vaikų dalyvavo rudens atostogų stovyklose ir kituose neformaliojo vaikų švietimo projektuose liepos– lapkričio mėnesiais. Pasiekta reikšmė – 35/1166.
2. Antro uždavinio įgyvendinimo rodiklio ,,Mokinių, dalyvavusių rajoniniuose dalykinių olimpiadų, konkursų ir kitų renginių etapuose, skaičius“ planuota reikšmė – 1500, o pasiekta – 963.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_